ЗАКРИВАНЕ НА ПРОЕКТ

НАЦИОНАЛЕН ЦЕНТЪР ЗА ВЪРХОВИ ПОСТИЖЕНИЯ ПО МЕХАТРОНИКА И ЧИСТИ ТЕХНОЛОГИИ

На 14 декември 2023 г. в зала „Цветан Лазаров“ на бл. 8 в Техническия университет (София, ул. „Росарио“ №1) от 14:00 часа ще се състои официалното закриване на проекта „Национален център по мехатроника и чисти технологии“.

Програмата по Официалното закриване включва:

* Документален филм за създаването на Центъра за върхови постижения по мехатроника и чисти технологии и Презентация на тема: „Предизвикателства и амбиции през следващия програмен период“;
* Пресконференция с начален час 15:45, в която ще участват ръководителят на проекта, членовете на Управителния съвет и директорът на водещата организация - Института по обща и неорганична химия на БАН.

Проектът, финансиран по Оперативна програма „Наука и образование за интелигентен растеж“, стартира на 28 февруари 2018 г. с основна цел изграждане на модерен Национален център, който да осигури качествено ново ниво на познанието в няколко взаимно припокриващи се области: механика, роботика, енергийна ефективност, устойчиво използване на суровини и ресурси и редуциране на парникови емисии. Той обединява и мобилизира изследователския потенциал на 17 научни организации - 12 звена на БАН и 5 Висши училища. За 5 години са създадени три големи научноизследователски комплекса, обособени като кампус „Гео Милев“, кампус „Лозенец“ и кампус „Студентски град“.

Кампус „Гео Милев“ е научен комплекс, който се състои от 30 модернизирани лаборатории. В тях най-добрите изследователи в областта на мехатрониката и чистите технологии от 12 научни звена на БАН провеждат фундаментални и приложни изследвания, насочени към опазването на околната среда и развитието на енергетика от неконвенционални източници, с важно значение за намаляване на биологичния отпечатък и решаване на проблемите, свързани с изменението на климата.

Кампус „Лозенец“ обединява дейността на учените от Факултета по химия и фармация и Физическия факултет на СУ „Св. Климент Охридски“. Неговата специфична инфраструктура от 13 обновени лаборатории с обща площ 1000 кв. м. позволява провеждането на изследвания главно в областта на чистите технологии. Тук се разработват технологии за създаване и анализ на нови материали с приложение в ключови за зеления преход направления като контрол на чистотата на околната среда и съхраняването на енергия.

Изследователският комплекс „Студентски град“ представлява обединение от техническите университети в България и Химикотехнологичния и металургичен университет. Той е изграден съобразно изискванията на Националната програмата за развитие „България 2030“ и включва 11 лаборатории. Дейността на учените от комплекса е специализирана в областта на мехатрониката. Те създават специфични научни методи и инструменти за постигане на интелигентен дизайн и разработват мехатронни технологии и системи. Част от оборудването в кампуса е продукт на инженерните решения на изследователските екипи и това ги прави не само ползватели. Те са стъпка напред в технологиите и с научно-приложните си разработки определено подпомагат решаването на проблеми в индустрията и най-вече дейността на стартъп компаниите.

Благодарение на изградената съвременна научноизследователска инфраструктура, както и на сътрудничеството между партньорите от Българска академия на науките, Техническите университети в България, Химикоехнологичния и металургичен университет и Софийския университет, за 5 години са получени върхови научни резултати, създадени са иновативни научно-приложни продукти и е ускорен преносът им към индустрията, подготвени са кадри за високотехнологични производства. Всичко това допринася за повишаване конкурентоспособността на българската икономика във важни за страната и за Европейския съюз технологични области в синхрон с приоритетните тематични направления на Иновационната стратегия за интелигентна специализация и за осъществяването на прехода към енергийноефективна, нисковъглеродна и кръгова икономика.

Гости на Тържественото закриване на проекта „Национален център по мехатроника и чисти технологии“ ще бъдат представители на Министерството на образованието и науката, Министерството на иновациите и растежа, Министерството на енергетиката, на ИА „Програма за образование“, на БАН, ТУ - София, СУ „Св. Кл. Охридски“, на бизнес организации и др.